Isabelle Aubret

**Isabelle Aubret** (egentlich *Thérèse Coquerelle*; * 27. Juli 1938 in Lille) is en franzöösche Singersche, de tweemol för Frankriek an’n Eurovision Song Contest deelnahmen hett. 

## Leben un Wark
Isabelle Aubret hett al in junge Johren an Sing-Wettstrieden deelnahmen. In de 1950er Johren weer se vun den Baas vun en Radiostatschoon in Lille opdeckt, de för ehr eersten Bühnenoptreden sorgt hett. As Singersche is se denn bi verschedene Ensemlbes un Gruppen anstellt worrn un hett twee Johren lang för en Orchester in Le Havre arbeit. In de fröhen 1960er Johren hett Bruno Coquatrix ehr to en Verdrag mit dat Kabarett Fifty-Fifty in den Stadtdeel Pigalle vun Paris holpen, nadem se in sien Theater Olympia en Sing-Wettstriet wunnen hett.

1961 hett se Jacques Canetti drapen, de Talentsöker un Künstleragent weer. Se hett denn ehr eerste Single opnahmen, wat en Cover vun dat Leed *Nous les amoureux* weer. Dat Original weer dat glieke Johr vun Jean-Claude Pascal sungen un harr bi den Eurovision Song Contest för Luxemborg den eersten Platz halt. Se sülvst harr ok an de franzööschen Vörutwahl för den ESC deelnahmen un dorbi mit dat Leed *Le gars de n’importe où* den drüdden Platz beleggt. 1962 hett se wedder mitmaakt un is in Luxemborg spoodriek för Frankriek antreden. Mit ehr Leed *Un premier amour* hett se den Wettstriet wunnen. Dat glieke Johr hett se Jean Ferrat drapen, de för ehr dat Leed *Deux enfants au soleil* schreev un ehr inladen de, as Vörkünstlersche bi sien Tournee mittomaken. Dat nächste Johr schüll se tietwies för Jacques Brel as Vörkünstölersche optreden, as de in’t Olympia gasteert hett.

Vun den Speelbaas Jacques Demy un den Musiker Michel Legrand weer se för de Hööftrull in den Film *[[Les Parapluies de Cherbourg]]* vörsehn, man se harr en sworen Autounfall. As se wedder gesund weer, hett Jacques Brel ehr de Rechten an dat Leed *La Fanette* överdragen. 1964 hett Jean Ferrat ehr den Titel *C’est beau, la vie* schreven, de in Frankriek groten Spood harr. Dorna kemen en poor lüttere Hits, bit se 1968 op Tournee dör Frankriek gahn is un mehr as söventig Städer besöcht hett. DAt glieke Johr weer se ok wedder för ehr Land bi den Eurovision Song Contest, bi den se ditmol den drüdden Platz maakt hett mit dat Leed *La source*.

In de fröhen 1970er Johren weer Aubret op Tournee in Kanada, Algerien, Kuba un Polen. Ofschoonst de Presse nich goot över ehr schreven harr, hett se 1973 en nee Album rutbröcht. 1976 hett se as beste Singersche bi dat internatschonale Musikfestival in Tokio wunnen un is siet de Tiet engeern höörte Künstlersche in Japan. Se hett noch mehr Schallplaten opnahmen un is ok wedder op internatschonale Tournee gahn, bi de se de Sowjetunion, Düütschland, Finnland, Japan, Kanada un Marokko besöcht hett.

Enn vun’t Johr 1981 hett se en Trapezstück inöövt för en Gala, de jeed Johr stattfinnen de. Dorbi hett se sik beide Been broken. Dat hett twee Johren duert, bit se wedder anfangen künn, as Singersche to arbeiten. Vun 1983 an füng se wedder an, Singles un Albums optonehmen un harr dormit wedder Spood. 1986 hett se noch mol en Tournee maakt un ehr bannig spoodrieke Album *Vague à l’homme* publizeert, mit dat se verschedene Priesen wunnen hett. 1989 hett se in Berlin en Pries as beste Künstlersche bi en Musikfestival wunnen.

De fröhere franzöösche Staatspräsident François Mitterrand hett Aubret in’t Johr 1992 mit den Orden *Légion d’Honneur* uttekent, de ruchweg mit dat düütsche Bundsverdeenstkrüüz to verglieken is.

## Diskografie (Utwahl)
* 1962: *Un premier amour*
* 1966: *Les Chansons françaises*
* 1967: *Isabelle Aubret*
* 1968: *La Source*
* 1969: *Isabelle Aubret*
* 1970: *C'est beau la vie*
* 1973: *Les Classiques de la chanson*
* 1974: *Isabelle Aubret*
* 1975: *La femme est l'avenir de l'homme*
* 1975: *Isabelle Aubret chante Jacques Brel*
* 1976: *Chansonnettes*
* 1977: *Isabelle Aubret chante Anne Sylvestre*
* 1977: *Berceuse pour une femme*
* 1978: *L'Amour Aragon*
* 1979: *Une vie*
* 1981: *Liberté*
* 1981: *Isabelle Aubret*
* 1984: *Le monde chante*
* 1986: *1789 - Beyrouth*
* 1987: *Vague à l'homme*
* 1988: *Expression*
* 1989: *1989*
* 1990: *Vivre en flèche*
* 1990: *Allez allez la vie*
* 1990: *Chansonnettes et chansons*
* 1991: *In love*
* 1992: *Coups de cœur*
* 1992: *Isabelle Aubret chante Aragon*
* 1993: *Isabelle Aubret chante Ferrat*
* 1993: *C'est le bonheur*
* 1995: *Elle vous aime*
* 1995: *Isabelle Aubret chante Brel*
* 1997: *Isabelle Aubret chante pour les petits et les grands*
* 1997: *Changer le monde*
* 1999: *Parisabelle*
* 2001: *Le Paradis des musiciens*
* 2001: *Bobino 2001*
* 2002: *Cosette et Jean Valjean*
* 2005: *Les Indispensables*
* 2006: *2006*

## Weblenken

* offizielle Websteed
* Biografie
* ''Vidéo:'' Isabelle Aubret 1968, se vertellt vun ehr Deelnahm an’n Eurovision Song Contest